འདི་ནི་གཅིག་གླིང་གེ་སར་གྱི་སྒྲུང་རྙིང་རྣམས་ཀྱི་བསྟན་པ་ཉམས་ཟིན་ལ་ཉེ་བའི་སྐོར་གྱི་དཔེ་རྒྱུན་སྲུང་སྐྱོབ་ཉར་ཚགས་ཀྱི་ཆེད་ཡིན་པ་རྩ་བའི་དམིགས་ཡུལ་དང་།གཉིས་བོད་ཁུལ་གྱི་གླིང་སྒྲུང་ལ་དོ་སྣང་དང་ཞིབ་འཇུག་མཛད་མཁན་ཚོར་དཔྱད་གཞིའི་རྒྱུ་ཆ་རུ་དམིགས་ཏེ།མ་ཕྱི་ལག་བྲིས་དང་ཤིང་པར་མ་སོགས་ཀྱི་དཔེ་ཇི་མ་ཇི་བཞིན་དུ་བསྐྱར་པར་བཤེར་འབེབས་སོགས་བྱས་ནས་པར་ཡོད།སྤྱིར་དཔེ་འདི་དག་ནི་ཕལ་ཆེར་དམངས་ཁྲོད་དང་དེ་ལས་ཀྱང་དུས་རབས་ཉི་ཤུ་བའི་སྔོན་གྱི་བོད་རོང་འབྲོག་མང་ཚོགས་ཏེ་རི་ཁ་ལུང་ཁུག་ནས་འཚོ་བ་རོལ་མཁན།ཡི་གེ་འབྲི་ཀློག་གི་ཆུ་ཚད་ཧ་ཅང་དམའ་རིགས་ཀྱིས་དཔེ་བཤུས་པ་དང་།ཉར་ཚགས་སྦེད་སྐོང་སོགས་ཀྱི་བརྒྱུད་རིམ་ཁྲོད་ནས་དུས་རབས་བརྒལ་ཏེ་ཐོན་པ་མང་ཤས་ཆེ་ཕྱིར།ཡི་གེ་ཐོབ་ཐང་ནོར་བ་ཅུང་ཚབས་ཆེ་ཞིང་ས་ཆ་ཡུལ་ལུང་མི་འདྲ་བའི་ཡུལ་སྐད་ཀྱིས་ལྷད་པ་ཡང་ཧ་ཅང་མང་བ་དང་།ལྷག་པར་དུ་དུས་རབས་ནས་དུས་རབས་བར་གྱི་འཕོ་འགྱུར་རབ་དང་རིམ་པ་བརྒྱུད་ནས་འོང་བའི་ཆ་ནས་དཔེ་ཆ་འགའ་ཞིག་ལ་རུལ་སྐྱོན་དང་།ཁ་འཐོར་དུ་གྱུར་བ་མང་བས་དབུ་མཇུག་སོགས་ཁ་མི་ཚང་བའི་གནད་དོན་ཧ་ཅང་མང་ན་ཡང་།འདི་ནས་ཡི་གེའི་ཐོབ་ཐང་ནོར་བཅོས་དང་།ཁ་མ་ཚང་བའི་རིགས་ལ་ཁ་སྐོང་སྣོན་འཕྲི་བྱེད་ཁུལ་སོགས་མ་བབ་པའི་ལས་ལ་ལག་པ་རྩ་བ་ཉིད་ནས་མ་བསྲིངས་པར་ཐད་ཀར་དཔེ་ཇི་བཞིན་དུ་བཀོད་ཡོད།འདི་ལྟར་རང་སོར་འཇོག་དགོས་པའི་རྒྱུ་མཚན་དང་དམིགས་ཡུལ་ཡང་།དུས་རབས་ཉི་ཤུ་བའི་ལོ་རབས་བརྒྱད་ཅུའི་རིག་གནས་བསྐྱར་དར་གྱི་དུས་དང་བསྟུན་ཞིང་ལྗོངས་ལྔའི་ས་གནས་སོ་སོ་ནས་ཚ་ཚ་འུར་འུར་གྱིས་གླིང་སྒྲུང་དག་སྒྲིག་དང་འགྲེམ་སྤེལ་ལ་བརྩོན་ལེན་བྱས་པའི་བརྒྱུད་རིམ་ཁྲོད།ལག་བསྟར་རྩོམ་སྒྲིག་པ་དག་གིས་གླིང་སྒྲུང་གི་རྩ་བའི་མ་ཡིག་བུ་ཡིག་བར་གྱི་ཡི་གེའི་དག་བཅོས་ཀྱི་ཐད་དང་ཚིག་སྐྱོན་བསྒྱུར་བཅོས་བྱས་པ།ལེའུ་དང་ས་བཅད་བགོས་ཏེ་བསྐྱར་བསྒྲིགས་བྱས་རིམ་ལ་ལེགས་པའི་ཆ་ག་ཙམ་ཐོན་ཡོད་པ་དང་།ཉེས་པའི་ཆ་ག་ཙམ་ཤོར་ཡོད་མེད་ལ་བསྡུར་བ་བྱེད་ས་དང་།ཁྱད་པར་དུ་རྩ་བའི་མ་ཕྱི་དག་ནི་མི་རིགས་རང་གི་རིག་གཞུང་གི་འགྲོས་ལྟར་ཕབ་འབྲི་བྱས་ཡོད་པ་ཤ་སྟག་ཡིན་པའི་ངོས་ནས།ཉེ་ཆར་དཔེ་སྐྲུན་བྱས་ཟིན་པ་དག་གི་ཁ་བྱང་དང་།མཆོད་བརྗོད་མཛད་བྱང་སོགས་ཀྱི་ཐད་དུ་ཆད་འཕྲི་བཅད་གསུམ་བྱུང་ཡོད་མེད།དེ་བཞིན་དུ་སྒྲིག་པ་པོ་དག་གིས་རང་སྣང་གང་ཤར་རམ་ཡང་ན་སྒྲིག་འཛུགས་དབང་བཙན་གྱིས་བཟོ་བཅོས་བྱས་ཏེ།མ་ཕྱི་རྩོམ་པ་པོ་དག་གི་ཁེ་དབང་ལ་རྩིས་མེད་དང་མི་འོས་པའི་ལས་ཀ་ཤོར་ཡོད་མེད།སྒྲུང་གསར་རྙིང་གི་བརྡ་དང་ཐ་སྙད་བར་གྱི་འགྱུར་བ་སོགས།མདོར་ན་གླིང་སྒྲུང་གི་འཕེལ་རིམ་ལ་ཕྱོགས་མང་པོ་ཞིག་ནས་ཕྱིར་ལྟས་དང་ཞིབ་བསྡུར་གྱི་རྒྱུ་ཆར་བསྐྲུན་པ་ཡིན་པས།ད་ནས་བཟུང་ང་ཚོ་གླིང་སྒྲུང་ཞིབ་འཇུག་པ་དང་གླིང་སྒྲུང་གི་ལས་ཀ་གཉེར་མཁན་ཡོངས་ཀྱིས་དཔུང་པ་མཉམ་གཤིབ་ཀྱིས་ཡ་སྔོན་འཐུས་ཚང་མིན་པ་དཔེར་ན།གླིང་སྒྲུང་རྙིང་ཤོས་དག་དུས་རབས་ནམ་ཞིག་ལ་སྒྲུང་བ་སུ་ཞིག་གིས་བྲིས་ཕབ་མཛད་པ་རེད་ཅེས་དྲི་བ་བཏང་ཡོང་སྐབས།ཞིབ་འཇུག་པ་དང་ཆེད་ལས་པ་ཁ་ཤས་ཀྱིས་གླིང་སྒྲུང་ནི་བོད་སྤྱི་ཚོགས་ཐུན་མོང་གི་བློ་གྲོས་ཀྱི་རྩལ་ལས་ཐོན་པ་ཡིན་པས།འདི་ལ་རྩོམ་པ་པོ་ཡོད་པ་མ་རེད་ཟེར་བའི་མགོ་བདེ་དྲན་འཕྲུལ་གྱི་སྐད་ཆ་གཡོལ་བདེ་ཙམ་རེ་ལས།དོན་ལ་གནས་པའི་ལན་གྱིས་སྟོངས་ཀྱིན་འདུག་པ་ལྟ་བུའི་གནད་འགག་གི་རིགས་ལ།ང་ཚོས་རིན་བྲལ་ནོར་བུའི་གཏེར་མཛོད་ལྟ་བུའི་སྒྲུང་རྙིང་རྩ་ཆེན་འདི་དག་ལ་རྒྱུས་ལོན་དང་ཞིབ་བསྡུར་ནན་མོ་བྱས་ཏེ།སྔོན་གྱི་སྒྲུང་རྙིང་དག་གི་རྩ་ཟིན་དང་ཡང་ན་རྒྱས་འབྲི་མཛད་མཁན་རྣམས་དུས་རབས་ནམ་ཞིག་དང་ཡུལ་ལུང་གང་ཞིག་གི་ཡིན་པར་ཞིབ་འཇུག་འཐུས་ཚང་གིས་ལན་ཡག་པོ་འདེབས་ཐུབ་པའི་ཕྱོགས་ལ་གོམ་གང་མདུན་སྤོས་བྱེད་རྒྱུ་ནི།གླིང་གེ་སར་སྐོར་གྱི་ལས་རིགས་གཉེར་མཁན་ཡོངས་ཀྱི་ཕྲག་ལ་བབས་པའི་འོས་འགན་དུ་ཤེས་པའི་རང་རྟོག་སད་རྒྱུ་ནི་གལ་ཆེན་གྱི་སྙིང་པོ་ཞིག་རེད་ཅེས་ཞུ་བཞིན་ཡོད།